ET Euroopa Liidu Teataja C 189/23

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2009/C 189/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„PROSCIUTTO DI CARPEGNA”

EÜ nr: IT-PDO-0105-1496-02.03.2007

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — Toote kirjeldus —  Geograafiline piirkond —  Päritolutõend — Tootmismeetod —  Seos piirkonnaga — Märgistus —  Riiklikud nõuded —  Muu (täpsustada)

2. Muudatus(t)e liik:

—  Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Kirjeldus:

Tehtud muudatused kujutavad endast täpsustusi teksti terviklikumaks ja selgemaks muutmiseks, et kontrolliasutused saaksid toote kvaliteedi hindamisel kasutada täpselt määratletud kriteeriumeid. Selleks on muudetud mõne füüsikalise, organoleptilise ja keemilise omaduse kirjeldust selgemaks.

Eeskätt on ümber sõnastatud lõpptoote massi ja konsistentsi käsitlev osa.

Samuti osutus vajalikuks asendada soola- ja veesisalduse ning proteolüüsi keskmine, kõrgeim ja madalaim näitaja asjakohasemate omaduste kirjeldusega, mis vastaks paremini viimaste kümnendite jooksul kasutusse tulnud tehnoloogiauuendustele.

3.2. Tootmismeetod:

Selleks et määrata kindlaks nii traditsioone kui ka tegelikke nõudeid kajastav näitaja, on artiklis 2 sätestatud värske koodi kaalu kirjeldust muudetud, kasutades järgmist sõnastust: „kaal peab olema vähemalt 12 kg”.

Artiklis 4 on tehtud valmistusviisi kohta mõned täpsustused.

Esmalt on pikendatud tähtaega, mille jooksul tuleb tapetud loomad toimetada tootmishoonesse, 72-lt tunnilt 92-le tunnile, et viia spetsifikaat vastavusse teistele sama kaubakategooria toodetele esitatavate nõuetega. Muu hulgas on täpsustatud, et mõne teise sama kaubaklassi tunnustatud toote puhul on tapetud loomade töötlemise alustamise tähtaeg algselt olnud koguni 120 tundi.

Kontrolli hõlbustamiseks on täpsustatud, et kontrollitud temperatuur, mille juures tuleb toorainet hoida, kui töötlemist ei alustata kohe pärast selle tootmishoonesse jõudmist, peab jääma vahemikku –1 °C kuni +4 °C.

Lähtuvalt tegelikult kasutatavast traditsioonilisest valmistusviisist on kehtestatud esimese sooldumise kestuseks kuni 7 päeva ega ole kasutatud väljendit „seitsme päeva jooksul”, nagu on sätestatud praeguses versioonis. Samuti on täpsustatud säilitamistingimusi, nähes ette „külmakambri temperatuuri üle 0 °C ja piisava niiskuse”, millega asendatakse senine „kontrollitud temperatuur ja niiskus”.

Teise sooldumise kestust on alandatud 11 päevale, sest senine tähtaeg 12–14 päeva osutus liiga pikaks. See muudatus lubab järgida traditsioone, kuid võtta ühtlasi arvesse uuenenud tootmisvajadusi.

Et tagada tootmisprotsessi käigus sanitaartingimuste järgimine, mis on luu puurimise tõttu raskendatud, tuli muuta sidumiseeskirju ja näha ette „koodi ülaosa kinnitamine libiseva sõlmega nööriga”.

Spetsifikaadi artikli 5 täpsustamiseks ja selle erisuguse tõlgendamise vältimiseks on asendatud laagerdumise kestust kirjeldav väljend „keskmiselt 14 kuud, kuid mitte alla 12 kuu” väljendiga „kestab vähemalt 13 kuud”, mis muudab traditsioonist tuleneva nõude ühemõtteliseks.

3.3. Märgistus:

Et lihtsustada tarbijatel „Prosciutto di Carpegna” toorsingi äratundmist, on võetud kasutusele asjakohane märgis, millel on põletusjäljena nimetus „Prosciutto di Carpegna”.

Spetsifikaadi muutmist taotleb San Leo Carpegna Srl (Carpegna 61021 (PU), Via Petricci), kellel on selleks „Prosciutto di Carpegna” KPNi ainsa tunnustatud ja tegutseva tootjana õigustatud huvi.

KOONDDOKUMENT

NÕUKOGU MÄÄRUS (EÜ) nr 510/2006

„PROSCIUTTO DI CARPEGNA”

EÜ nr: IT-PDO-0105-1496-02.03.2007

KGT ( ) KPN ( X )

1. Nimetus:

„Prosciutto di Carpegna”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik (II lisa alusel):

Klass 1.2 Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab:

„Prosciutto di Carpegna” KPN on laagerdunud toorsink, mis on saadud raske sea koodi töötlemisel, mis on kestnud vähemalt 13 kuud ja toimunud kindlaks määratud geograafilises piirkonnas.

Valminult on „Prosciutto di Carpegna” toorsink ümara, aga pigem lapiku kui keraja kujuga, piisava rasvaosaga reie siseküljel ning kaalub vähemalt 8 kg.

Lõikepind on valdavalt lõheroosa ning sisaldab piisava koguse valge või rooskas-valge värvusega rasva. Tootel on laagerdunud liha peen ja tugev lõhn ning peen ja hõrk maitse, konsistentsilt on liha õrn ja elastne.

Tootel on järgmised keemilised ja keemilis-füüsikalised omadused: veesisaldus vahemikus 57–63 %; soola- ja veesisalduse suhtarv (naatriumkloriidi sisaldus veesisalduse suhtes) vahemikus 7,8–11,2; proteiinide ja veesisalduse suhtarv (veesisaldus kogu proteiinisisalduse suhtes) vahemikus 1,9–2,5 ning proteolüüsinäitaja (trikloroäädikhappes (TCA) lahustuvate lämmastikufraktsioonide hulk kogu lämmastikusisalduse suhtes) jääb vahemikku 24–31.

„Prosciutto di Carpegna” KPNi toorsinki võib turule lasta tervena või konditustatult – viimasel juhul võib sink olla pressitud või koodikujuliselt kokku seotud (all’addobbo) ning täielikult on eemaldatud laagerdumise ajaks singile tehtud koorik ja üleliigne väline rasvakiht, – pakituna viilutatult vaakum- või gaasipakendisse. Viilutatult ja pakendatult turustatav sink peab olema vähemalt 14 kuud laagerdunud.

3.3. Tooraine (üksnes töödeldud toodete puhul):

„Prosciutto di Carpegna” KPN-i toorsingi valmistamiseks kasutatakse värskeid seakoote, mis on saadud Lombardia, Emilia-Romagna ja Marche maakonna territooriumil sündinud, kasvatatud ja tapetud sigadelt, kelle saamiseks on kasutatud Itaalia Large White’i, Itaalia Landrace’i ja Itaalia Duroci tõugu kulte, samuti muud tõugu või hübriidkulte, kui need vastavad Itaalia tõuraamatus sätestatud raske sea omadustele; siiski ei tohi kasutada puhtast Belgia Landrace’i, Hampshire’i, Pietraini, Duroci ja Spotted Polandi tõugu ega vastunäidustatud omadustega, sealhulgas stressitundlikkusega seotud geeni kandvaid sugukulte.

Itaalia tõuraamatus sätestatud raskete sigade omadused vastavad ühtlasi nõuetele, mis on sätestatud searümpade kaubanduslikku liigitust käsitlevas määruses (EMÜ) nr 3220/84 ja selle muudetud versioonides; muu hulgas on kõnesolevate liigituskriteeriumite kohaselt lubatud vaid liigitusskaala keskmistesse kaubaklassidesse kuuluvate searümpade kootide kasutamine.

„Prosciutto di Carpegna” KPN-i toorsingi toorainena võib kasutada üksnes täiskasvanud sigu, kelle päritolu ja lähtekohta on võimalik tõendada, ning tapetavate loomade eluskaal peab olema vähemalt 160 kg (10 % täpsusega) ja vanus 10 kuud. Singivalmistamiseks eraldatakse rümbalt puhastatud piisava rasvakihiga koodid (madala lõikega), mis kaaluvad vähemalt 12 kg.

Koodid tuleb toimetada tootmishoonesse, kus toimub singi valmistamine, 96 tunni jooksul pärast tapmist.

3.4. Sööt (üksnes loomse päritoluga toodete puhul):

Loomade genotüübi eripära ja singivalmistamiseks kasutatavale toorainele esitatavad erinõuded tingivad selle, et kasutatakse erilisi, juba vanast ajast Itaalias levinud seakasvatus- ja söödaviise, mille puhul kasvab loom aeglaselt ja saavutab täiskaalu pikema aja jooksul, kuid täiskasvanud isendi kaal on suur. Selleks kasutatakse geneetilist valikut, määratakse kindlaks nõutav iga ja keskmine kaal ning kasutatakse asjakohast söötmisrežiimi.

See tähendab, et spetsifikaadis nähakse ette sööda, selle koguse ja söötmisviisi kohandamine looma eale ja kaalule vastavale kasvuetapile.

Esimeses etapis (kuni 80 kg) on ette nähtud teravilja osakaal vähemalt 45 % kuivsöödast ning ainult kõrgekvaliteedilise ja ühenduse eeskirjade kohase lihajahu kasutamine (kuni 2 % kuivsööda kogusest); lisaks kasutatakse kalajahu (kuni 1 % kuivsööda kogusest), petipiima (kuni 6 liitrit looma kohta päevas), lipiide, mille sulamistemperatuur on üle 36 °C (kuni 2 % kuivsööda kogusest), valgulüsaate (kuni 1 % kuivsööda kogusest) ja maisisilo (kuni 10 % kuivsööda kogusest).

Teises etapis (nuumamine) peab teravilja osakaal moodustama vähemalt 55 % kuivsöödast; lisaks kasutatakse kuivatatud kartuleid (kuni 15 % kuivsööda kogusest), maniokki (kuni 5 % kuivsööda kogusest), pressitud ja silostatud suhkrupeedimassi (kuni 15 % kuivsöödakogusest), linakooki (kuni 2 % kuivsööda kogusest), kuivatatud suhkrupeedimassi (kuni 4 % kuivsööda kogusest), sidusainena õuna- ja pirnijääke ning viinamarja- ja tomatikesti (kuni 2 % kuivsööda kogusest), vadakut, petipiima, lutsernijahu; melassi (kuni 5 % kuivsööda kogusest), soja-, päevalille- ja seesami- (3–15 % kuivsöödast) ning kookose- ja maisiidude srotti, herneid ja/või muude kaunviljade seemneid (kuni 5 % kuivsööda kogusest), õllepärmi ja/või torulapärmi (candida utilis) ning lipiide, mille sulamistemperatuur on üle 40 °C (kuni 2 % kuivsööda kogusest).

Teraviljapõhist sööta antakse eelistatavalt vedelal kujul (vedeliku või meskina) ja tavaliselt koos vadakuga. Sööda rasvasisalduse suurendamiseks on lubatud kasutada linoolhapet (kuni 2 % kuivsööda kogusest). Kalgendi valmistamisel saadava vadaku ja või valmistamisel saadava petipiima kogus ei tohi kokku ületada 15 liitrit looma kohta päevas. Koos praagaga peab toidus sisalduva lämmastiku üldkogus jääma alla 2 %. Samuti ei tohi kuivatatud kartulid ja maniokk kokku moodustada rohkem kui 15 % kuivsööda kogusest. Spetsifikaadi eeskirjades sätestatud sööda täpse koguse on määranud ametlik kontrolliasutus.

3.5. Tootmise erietapid, mis peavad toimuma määratletud geograafilises piirkonnas:

„Prosciutto di Carpegna” KPNi toorsingi valmistamine ja laagerdamine peab toimuma Marche maakonna Pesaro-Urbino provintsi Carpegna kommuuni tsensus- ja haldusterritooriumil.

3.6. Erieeskirjad viilutamise, riivimise, pakendamise jm kohta:

„Prosciutto di Carpegna” KPN-i toorsink lastakse turule tervena, kondiga või konditustatult, või viilutatult ja pakendatult. Konditustatud singilt eemaldatakse koorik ja liigne rasvakiht ning seda võib tavapäraselt turustada pressitult (sink pakitakse vaakumpakendisse mehaanilise pressimise teel) või koodikujuliselt kokku seotuna (all’addobbo). Viilutatult turustatud sink peab olema laagerdunud vähemalt 14 kuud ning see pakitakse vaakum- või gaasipakendisse.

Singi tükeldamine, viilutamine ja pakendamine ning kontrollimine, kas laagerdunud sink vastab KPNi tingimustele võib toimuda kus tahes, tingimusel et nimetatud toimingud ei mõjuta toote keemilis-füüsikalisi ja organoleptilisi omadusi ning võimaldavad toote identifitseerimist ja jälgitavust.

3.7. Erieeskirjad märgistamise kohta:

„Prosciutto di Carpegna” toorsink lastakse turule asjakohase märgisega, millel on põletusjäljena nimetus „Prosciutto di Carpegna”.

Nimetus „Prosciutto di Carpegna” peab olema selgete kustutamatute tähtedega, mis eristuvad kõigist muudest märgise elementidest, ning sellele peab järgnema väljend „Denominazione di Origine Protetta”.

Nendele tähistele tuleb lisada toote logo. Keelatud on lisada märkeid, mis pole sõnaselgelt ette nähtud.

4. Geograafilise piirkonna täpne määratlus:

„Prosciutto di Carpegna” toorsingi valmistamine peab toimuma traditsioonilises piirkonnas, Marche maakonna Pesaro-Urbino provintsi Carpegna kommuuni tsensus ja haldusterritooriumil ning toorainena kasutatavad sead peavad olema sündinud, kasvatatud ja tapetud Marche, Emilia-Romagna või Lombardia maakonna territooriumil. Kohaldada tuleb nõukogu määruse (EÜ) nr 510/2006 artikli 2 lõikes 3 sätestatud nõudeid.

5. Seos geograafilise piirkonnaga:

5.1. Geograafilise piirkonna eripära:

„Prosciutto di Carpegna” toorsingi tootmispiirkond asub Marche maakonnas Pesaro-Urbino provintsis Carpegna kommuunis, millel on järgmised geograafilised koordinaadid ja näitajad:

— koordinaadid: 43°47’ põhjalaiust 12°20’ idapikkust;

— pindala: 28,3 ruutkilomeetrit;

— kõrgus merepinnast: 748 meetrit;

— suurim kõrgus: 1 415 meetrit;

— kõrguste vahe: 1 015 meetrit;

— elanike arv (21.12.2007): 1 657.

Carpegna kommuun asub poolsaare keskosa põhjapiiril, mitte kaugel San Marino vürstiriigist, ning jääb Sasso Simone e Simoncello rahvuspargi territooriumile, asudes samanimelise mäe lõunanõlval, umbes 50 kilomeetri kaugusel Aadria merest. Tootmispiirkonna taimestikus ülekaalus olevad laia lehestikuga pöögid ja piirkonna asend Apenniinide mäestiku jalamil kaitsevad seda külmade põhjatuulte Tramontana ja Bora eest ja tingivad erilised keskkonnaolud, milles on tähtsal kohal mere lähedus, suhteline kõrgus, keskmine tuulisus ja tänu reljeefi kuivendavale iseloomule valitsev vähene niiskus, ning sellest tuleneb eriliselt tasakaalukas kliima maheda ja kuiva suvega, mistõttu on juba kaua aega hinnatud paiga tervistavaid omadusi.

5.2. Toote eripära:

Peale erilistele nõuetele vastava tooraine, valmistamisviisi ja valmistoote omaduste väärib toote puhul märkimist ka järgmine:

— toorainena kasutatavad sead on vähemalt kümme kuud vanad, mistõttu on liha sobiv pikaajaliseks laagerdamiseks;

— tapmine, puhastamine ja laagerdumiseks ettevalmistatud singi koorikuga katmine toimub käsitsi;

— kõigis töötlemise etappides on keelatud igasuguste keemiliste lisaainete kasutamine (peale naatriumkloriidi kasutamise soolamiseks töötlemise alguses);

— kootide soolamiseks kasutatakse ainult merest pärit naatriumkloriidi (meresoola), mis on kuivalt peenestatud;

— koodid jahutatakse, kuid ei külmutata, ning tänu looma sobivale vanusele on need piisava suurusega;

— koodid jõuavad tootmishoonesse 96 tunni jooksul pärast looma tapmist;

— tootmisprotsess koos laagerdumisega kestab kokku 13 kuud alates töötluse algusest;

— toote vähene soolasus, mida kontrollitakse laagerdumise lõpus keemilise analüüsiga, eristab seda selgelt teistest Kesk-Itaalia samalaadsetest toodetest.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Ajaloolise Montefeltro piirkonna südames ja täpsemalt sealse rahvuspargi territooriumil asuva Carpegna kommuuni looduslikud ja keskkonnatingimused on eriti soodsad lihatoodete laagerdamiseks ning seda piirkonna erilist omadust pandi tähele ja hakati ära kasutama juba väga ammustel aegadel. Piirkonna erilisest sobivusest sealiha töötlemiseks on tõendeid juba renessanssi ajast: nii viidatakse sel puhul, kui Cesena senjöör Malatesta Novello loovutas Cervia soolaväljad Veneetsia vabariigile (1468), selge sõnaga Carpegna krahvkonna õigusele soola vabalt edasi kasutada. Aadria merelt tulevad mahedad, ent püsivad tuulehood, mis murduvad Apenniinide kõrgematel nõlvadel, on loonud tingimused erilisele vahemerelis-mäelisele mikrofloorale, kus tooni annavad pöögid, valgepöögid, iileksid, rukkililled, liiliad, moonid ja mitut eri sorti orhideed, mida kasvatatakse rahvuspargis juba sajandeid.

Need tegurid mõjutavad ka töödeldava liha lõhnaomadusi, mida ei pärsi isegi toote vähene soolasus, mistõttu võib öelda, et pikaajaline laagerdumine sobivas keskkonnas on otseselt seotud toorsingi konsistentsi ja organoleptiliste omadustega.

Vajadus tooraine järele, mis sobib pikaajaliseks laagerdamiseks vähese soola ja aroomiainetega, on tinginud selle, et tootmispiirkonnas on hakatud kasutama Itaalia raskeid sigu, mille sajandeid kestnud levik algselt kitsalt territooriumilt üle terve Po madaliku peatus alles hiljuti suu- ja sõrataudi vallandudes.

Viide spetsifikaadi avaldamisele:

Asutus on algatanud kaitstud päritolunimetust „Prosciutto di Carpegna” käsitleva muutmisettepaneku suhtes riikliku vastuväitemenetluse, mis on registreeritud määruse (EMÜ) nr 2081/92 kohaselt pärast avaldamist Itaalia Vabariigi Riigiteatajas, n 86, 12. aprill 2006.

Spetsifikaadi terviktekst

— on kättesaadav, klõpsates lingil http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või